|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Qiu Miaojin** (chinés tradicional: 邱妙津; *pinyin*: Qiū Miàojīn; Wade-Giles: C'hiu1 Miao4-chin1) foi unha escritora taiwanesa, considerada unha das figuras máis destacadas da literatura lésbica de finais do século XX. Entre as súas obras sobresaen as novelas *Eyu Shouji* 鰐魚手記 ("Anotacións dun crocodilo") e *Mengmate yishu* 蒙馬特遺書 ("Cartas póstumas dende Montmartre").

Biografía
---------

Qiu Miaojin naceu o 29 de maio de 1969 en Changhua, no oeste da illa de Taiwán. Estudou no Instituto de Mulleres de Taipei, unha institución privada de elite. Posteriormente, graduouse en Psicoloxía pola Universidade Nacional de Taiwán. En 1994, trasladouse a Francia para cursar un posgrao en Psicoloxía clínica na Universidade de París VIII. Alí, estudou coa filósofa feminista Hélène Cixous (1937-).

Recibiu diversos galardóns, como o Central Daily News Short Story, de relato curto, ou o premio de novela da United Literature Association.

O 25 de xuño de 1995, logo de rematar o manuscrito da súa derradeira novela, Qiu suicidouse cravando un coitelo no peito.

Obra
----

A novelística de Qiu Miaojin está inspirada no cinema experimental, ao que a autora tamén se dedicou. Así, as escenas das súas obras non seguen unha orde secuencial, e moitas imitan o modelo das secuencias dunha película. Neste sentido, Qiu afirmou o seguinte do seu último libro: "Os lectores poden comezar por onde queiran. A única conexión entre os capítulos é o marco temporal no que foron escritos".

*Eyu Shouji* ("Anotacións dun crocodilo") é unha sátira política con elementos autobiográficos, que tamén se inspira en efectos de montaxe surrealistas. A novela explora temas como a lesbofobia, a normatividade de xénero ou o capitalismo. Publicada en Taiwán no ano 1994, en medio dun pánico nos medios de comunicación en relación co lesbianismo, a obra converteuse nun símbolo da comunidade LGBT no país.

Pola súa banda, *Mengmate yishu* ("Cartas póstumas dende Montmartre"), publicada postumamente en 1995, é unha serie de notas de suicidio ordenadas de xeito aleatorio.

Traducións
----------

* Qiu, M. (2018). *Cartas póstumas desde Montmartre*. Tradución ao castelán de Belén Cuadra. Gallo Nero.
* Qiu, M. (2020). *Apuntes de un cocodrilo*. Tradución ao castelán de Belén Cuadra. Gallo Nero.

Notas
-----

1. 1 2 3 4 5  "Qiu Miaojin – Gallonero" (en castelán). Consultado o 2023-12-03.
2. 1 2  "Qiu Miaojin". *Making Queer History* (en inglés). 2022-01-30. Consultado o 2023-12-03.
3. ↑  Imparcial, El. "Qiu Miaojin: Apuntes de un cocodrilo". *El Imparcial* (en castelán). Consultado o 2023-12-03.
4. 1 2  "Missive Impossible". *www.bookforum.com* (en inglés). Consultado o 2023-12-03.
5. 1 2  "The Death of the Author". *Los Angeles Review of Books*. 2016-01-23. Consultado o 2023-12-03.
6. ↑  "Cartas póstumas desde Montmartre – Gallonero" (en castelán). Consultado o 2023-12-26.
7. ↑  "Apuntes de un cocodrilo – Gallonero" (en castelán). Consultado o 2023-12-26.

Véxase tamén
------------

### Ligazóns externas

* 邱妙津 (La literatura china traducida en España)

|  |  |
| --- | --- |
| Control de autoridades | 
* Wd: Q465264
* WorldCat
* VIAF: 36776294
* BNB: ID
* BNF: 165446547
* CiNii: DA16596293
* Europeana: ID
* FAST: 1970654
* GND: 17364645X
* ISNI: 0000000064138472
* LCCN: nr91040100
* LibraryThing: miaojinqiu
* NDL: 01149207
* NKC: xx0260513
* NTA: 166121460
* SUDOC: 117721867

 |